დებორა კოქსი
დებორა კოქსი (ინგლ. Deborah Cox; დ. 13 ივლისი, 1974, ტორონტო, ონტარიო, კანადა) — კანადელი მომღერალი, სიმღერების ავტორი, მსახიობი და პროდიუსერი. დაიბადა და გაიზარდა ტორონტოში. 12 წლის ასაკში გამოჩნდა სატელევიზიო რეკლამაში. კარიერის დასაწყისში იყო სელინ დიონის ბექ ვოკალისტი. 1994 წელს საცხოვრებლად გადავიდა შეერთებულ შტატებში და ხელი მოაწერა კონტრაქტს ლეიბლთან Arista Records. მომავალ წელს გამოუშვა სადებიუტო ალბომი. მუსიკოსის მეორე სტუდიურმა ალბომმა, One Wish (1998), მიიღო პლატინის სერტიფიკატი ამერიკის ხმისჩამწერი კომპანიების ასოციაციისგან. ამ დროს გამოუშვა სინგლი „Nobody's Supposed to Be Here", რომელმაც კომერციული წარმატება მოიპოვა და ბილბორდის ცხელ ასეულში მეორე ადგილზე აღმოჩნდა. მალევე კოქსმა ხელი მოაწერა კონტრაქტს J Records-თან და გამოუშვა მესამე სტუდიური ალბომი The Morning After (2002). 2000-იან წლებში კოქსი გამოჩნდა რამდენიმე ფილმსა და სპექტაკლში. მისი სამსახიობო დებიუტი შედგა კანადურ დრამატულ ფილმში Love Come Down (2000), 2004 წელს კი გამოჩნდა ბროდვეის მიუზიკლში Aida. ამის შემდეგ ითამაშა საშინელებათა დრამაში Jekyll & Hyde, ბიოგრაფიულ მიუზიკლში Josephine, The Bodyguard-ის მუსიკალურ ადაპტაციასა და 2023 წლის ფილმში The Wiz. კოქსის მეოთხე და მეხუთე სტუდიური ალბომები, Destination Moon (2007) და The Promise (2008), გამოვიდა მუსიკოსის დამოუკიდებელი ხმისჩამწერი ლეიბლის, Deco Recording Group-ის ეგიდით. 2017 წლის სინგლი „Let the World Be Ours Tonight" პირველ ადგილზე გავიდა Billboard's Dance Club Songs-ის ჩარტში. კოქსი 2022 წელს შეიყვანეს კანადის მუსიკის დიდების დარბაზში.